次韵和正仲遊華嚴此君亭
作者：黄履
朝代：宋

paragraphs: 邂逅相遇三詩翁，適我願兮江之東。
每乘高興即同賦，矧值修竹華嚴宮。
迫窮收棄勢相遠，交我以淡情何重。
古來金石論賢達，應求本自聲氣同。
清晨登此亭，亭前羅層峰。
浮雲開白日，金影升珠櫳。
高標不逐四時變，翠色可奪千葩紅。
一日無此君，子猷嘯詠已不濃。
清風颯然至，淵明喜動羲人容。
化龍况是葛陂杖，待鳳幸列朝陽桐。
伶倫裁嶰谷，律呂因雌雄。
太和尚可致天地，煩想豈特疏心胸。
下逮漢蔡邕，取椽製笛柯亭中。
與夫皮爲冠兮葉爲酒，皆自荆陽之貢東南之美兮，冒霜停雪拂景雲而縈惠風。
吾曹對此但欲適清樂，不學渭川之人兮資千畝以敵萬鍾。